Priekšlikums PADOMES ĪSTENOŠANAS LĒMUMS, ar ko Apvienotajai Karalistei atļauj noteiktos ģeogrāfiskajos apgabalos saskaņā ar Direktīvu 2003/96/EK piemērot diferencētus nodokļu līmeņus motordegvielai /* COM/2015/04 final - 2015/0004 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Priekšlikuma pamatojums un mērķi Nodokļu uzlikšanu energoproduktiem un elektroenerģijai Savienībā reglamentē Padomes Direktīva 2003/96/EK([1]) (turpmāk — "Enerģijas nodokļu direktīva" vai "direktīva"). Saskaņā ar minētās direktīvas 19. panta 1. punktu un papildus 5., 15. un 17. pantā paredzētajiem noteikumiem Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest turpmākus atbrīvojumus no nodokļa vai nodokļa samazinājumus īpašu politikas apsvērumu dēļ. Šā priekšlikuma mērķis ir atļaut Apvienotajai Karalistei piemērot samazinātu akcīzes nodokļa likmi motordegvielai, ko izmanto par degvielu (proti, bezsvina benzīnam un gāzeļļai), šādos Apvienotās Karalistes pieprasījumā ar pasta indeksiem definētajos ģeogrāfiskajos apgabalos: IV54 (Strathcarron, Hailenda - Skotija), IV26 (Ullapool, Hailenda - Skotija), IV27 (Lairg, Hailenda - Skotija), NE48 (Hexham, Nortamberlenda - Anglija), PH41 (Mallaig, Hailenda - Skotija), KW12 (Halkirk, Hailenda - Skotija), PA80 (Oban, Ārgaila un Bjūta - Skotija), PH36 (Acharacle, Hailenda - Skotija), IV22 (Achnasheen, Hailenda - Skotija), PA38 (Appin, Ārgaila un Bjūta - Skotija), PH23 (Carrbridge, Hailenda - Skotija), PH19 (Dalwhinnie, Hailenda - Skotija), IV21 (Gairloch, Hailenda - Skotija), LA17 (Kirkby-in-Furness, Kambrija - Anglija), EX35 (Lynton, Devona - Anglija), IV14 (Strathpeffer, Hailenda - Skotija), Hawes (Nortjorkšīrā - Anglijā) pasta iecirkņa teritorijā. Saskaņā ar Apvienotās Karalistes iestāžu sniegto informāciju pasta indeksi ļauj skaidri noteikt pasākuma piemērošanas teritoriju. Anglijai, Skotijai, Velsai un Ziemeļīrijai ir vienota pasta indeksu sistēma. Apvienotās Karalistes pasta iecirknī (post town) vai pasta rajonā (postcode district) ietilpst vairākas kāda apgabala apdzīvotas vietas. Lauku apvidos pasta rajona vai pasta iecirkņa lielākā apdzīvotā vieta visbiežāk ir ciemats. Pasta iecirkņu un pasta rajonu lielumi ir dažādi; piemēram, rajons IV27, kura teritorija ir 3397 km2, ir lielākais pasta rajons Apvienotajā Karalistē. Pasta iecirkņa NE48 teritorija ir ievērojami mazāka – aptuveni 750 km2. Pieprasījumā atļaut piemērot atkāpi norādīti izraudzīto apgabalu tuvākie pasta iecirkņi, kā arī attiecīgās vietējās pašvaldības. Piemēram, atkāpes pieprasījums rajonam IV21 (Gairloch, Hailenda - Skotija) nozīmē, ka pasta rajona IV21 pasta iecirknis ir Gairloch un vietējā pašvaldība ir Hailendas - Skotijas pašvaldība. Pasta iecirkņus bieži vien veido viens vai vairāki ciemati un tie mēdz būt nosaukti pēc viena no ciematiem, kas tajos atrodas. Turpmāk tabulā ir norādīti pasta iecirkņu un ciematu, kuri ietilpst pieteikumā iekļautajos pasta rajonos, nosaukumi un pasta indeksi. Pasta rajons || Pasta iecirknis (iecirkņi) || Ciemati PH36 || 1: Acharacle || 6: Acharacle, Strontian, Kilchoan, Salen, Glenborrodale, Achateny IV22 || 1: Achnasheen || 4: Achnasheen, Poolewe, Laide, Kinlochewe IV21 || 1: Gairloch || 5: Gairloch, Badachro, Melvaig, Big Sand, Port Henderson PH19 || 1: Dalwhinnie || 1: Dalwhinnie PH23 || 1: Carrbridge || 2: Carrbridge, Bogroy IV14 || 1: Strathpeffer || 3: Strathpeffer, Contin, Jamestown PA38 || 1: Appin || 3: Appin, Duror, Portnacroish LA17 || 1: Kirkby-in-Furness || 1: Kirkby-in-Furness EX35 ([2]) || 2: Lynton un Lynmouth || 3: Barbrook, Brendon, Lynmouth IV54 || 1: Strathcarron || 4: Strathcarron, Locharron, Applecross, Shieldaig IV26 || 1: Ullapool || 1: Achiltibuie IV27 || neattiecas || 7: Lairg, Durness, Tongue, Scourie, Lochinver, Kinlochbervie, Talmine PH41 || neattiecas || 2: Mallaig, Inverie KW12 || 1: Halkirk || 1: Halkirk PA80 || neattiecas || 3: Lochaline, Morvern, Drimnin NE48 || neattiecas || 7: Bellingham, Falstone, Kielder, Wark, Tarset, West Woodburn, Barrasford Pasta rajons || Pasta iecirknis || Ciemati neattiecas || Hawes || 2: Gayle, Butterset Dažos gadījumos (IV 27, PH41, PA80, NE48) pasta rajonā neietilpst vesels pasta iecirknis, tāpēc ir norādīts tikai ciematu saraksts. Lielākajā daļā sarakstā norādīto apgabalu pasta iecirknis atbilst pasta rajonam. Saskaņā ar Apvienotās Karalistes sniegto informāciju cena par 1000 litriem degvielas apgabalos, kuros paredzēts piemērot minēto pasākumu, ir vidēji par GBP 100 (aptuveni EUR 128,5) ([3]) augstāka nekā pārējā AK teritorijā. Augstāku cenu cēloņi ir lielākas transporta un sadales izmaksas un mazāks iedzīvotāju skaits. Pasākuma mērķis ir samazināt ietekmi, ko rada augstas motordegvielas cenas attiecīgajos apgabalos. Vispārīgais konteksts Direktīvas 19. panta 1. punkts paredz, ka Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest turpmākus atbrīvojumus vai samazinājumus īpašu politikas apsvērumu interesēs. Ar 2014. gada 2. februāra vēstuli Apvienotās Karalistes iestādes informēja Komisiju, ka tās plāno piemērot iepriekš minētajiem ģeogrāfiskajiem apgabaliem samazinātu nodokļa likmi bezsvina benzīnam un gāzeļļai, ko piedāvā pārdošanai kā degvielu. Motordegvielas, ko izmanto par degvielu, akcīzes nodokļa samazinātā likme par 1000 litriem būs par GBP 50 (aptuveni EUR 64,3) zemāka nekā standarta likme Apvienotajā Karalistē (GBP 580 jeb aptuveni EUR 745,3), kuru piemēro gan benzīnam, gan gāzeļļai. Tas nozīmē, ka samazinātā likme joprojām būtu krietni virs pašreizējās ES noteiktās minimālās likmes par 1000 litriem — EUR 359 par bezsvina benzīnu un EUR 330 par gāzeļļu. Papildu informāciju un precizējumus AK iestādes sniedza 2014. gada 3. jūnijā un 17. septembrī. AK ir lūgusi nodokļa samazinājumu piešķirt sešu gadu laikposmam, kas ir direktīvas 19. panta 2. punktā minētais maksimālais periods. Saskaņā ar Apvienotās Karalistes iestāžu sniegto informāciju iepriekš minētajos apgabalos cena par 1000 litriem degvielas ir par apmēram GBP 100 (aptuveni EUR 128,5) augstāka nekā pārējā AK teritorijā. Cenas šajos apgabalos atbilst mazumtirdzniecības cenām salās, ja neņem vērā nodokļa samazinājumu, kuru Apvienotā Karaliste piemēro saskaņā ar Padomes Īstenošanas Lēmumu 2011/776/ES[4]. Samazinājums par GBP 50 (aptuveni EUR 64,3) uz 1000 litriem nenosegtu visu cenas starpību, bet daļēji kompensētu augstāku cenu, kas jāmaksā patērētājiem. Novērtējot attiecīgo apgabalu atbilstību atlaides piemērošanai, tika ņemti vērā šādi divi galvenie faktori: · degvielas pieejamība cenas ziņā, ņemot vērā augstās mazumtirdzniecības cenas un iknedēļas ienākumus, kas nesasniedz Apvienotās Karalistes vidējo rādītāju; · autotransporta degvielas nepieciešamība cilvēku ikdienas dzīvē. Uz to norāda lielā atkarība no automobiļiem un sabiedriskā transporta un būtisko pakalpojumu ierobežotā pieejamība. Saskaņā ar Apvienotās Karalistes iestāžu sniegto informāciju vietējās pašvaldībās, kurās atrodas izraudzītie apgabali, nedēļas vidējie ienākumi svārstās no GBP 412,10 (EUR 528,6) līdz GBP 493,30 (EUR 633,9), nesasniedzot Apvienotās Karalistes vidējo rādītāju GBP 518 ([5]) (EUR 665,6). Vietējās pašvaldības, par kurām tiek vākti statistikas dati, parasti aptver lielāku ģeogrāfisko platību nekā apgabali, kuriem tiks piemērots pasākums. Saskaņā ar Apvienotās Karalistes iestāžu sniegto informāciju var pieņemt, ka faktiskie vidējie nedēļas ienākumi attiecīgajos apgabalos ir pat vēl zemāki, nekā secināms no datiem, kas pieejami par vietējām pašvaldībām. Tas saistīts ar to, ka vietējo pašvaldību galvenajās apdzīvotajās vietās atrodas lielāki uzņēmumi, bet bieži vien tie atrodas vairāk nekā 100 jūdžu (aptuveni 160 km) attālumā no izraudzītajiem apgabaliem. Ienākumu plūsmas apgabalos, uz kuriem attiecas pasākums, ir atkarīgas no lauksaimniecības un tūrisma. Tāpēc AK iestādes pieņem, ka vidējie nedēļas ienākumi attiecīgajos apgabalos ir zemāki nekā salās, kur patlaban piemēro atkāpi (GBP 463,0 jeb EUR 752,8). Saskaņā ar Apvienotās Karalistes Valsts statistikas biroja sniegtajiem datiem bruto pievienotā vērtība uz vienu iedzīvotāju attiecīgajos apgabalos svārstās no GBP 12 036 (EUR 15 466,5) līdz GBP 17 936 (EUR 23 048) un ir zemāka par Apvienotās Karalistes gada vidējo rādītāju GBP 21 674 (EUR 27 851,5). Saskaņā ar Apvienotās Karalistes iestāžu sniegto informāciju ierobežotās ekonomiskās iespējas šajos apgabalos, salīdzinot ar Apvienotās Karalistes vairāk urbanizētajiem apgabaliem, izraisa ekonomiski aktīvo iedzīvotāju emigrēšanu – tas ir galvenais skaidrojums nemainīgajam bezdarba līmenim, kurš ne vienmēr atspoguļo dzīves kvalitāti šajos apgabalos. No ekonomikas viedokļa ietekme, ko rada zems iedzīvotāju blīvums lielos ģeogrāfiskajos apgabalos, ir šāda: · vidējie attālumi starp atsevišķiem pakalpojumiem un uzņēmumiem ir ļoti lieli, tādējādi uzņēmumu pamatdarbību transporta izmaksas ir salīdzinoši augstas gan privātpersonām, gan uzņēmumiem; · uzņēmumiem vienā un tajā pašā ģeogrāfiskajā apgabalā ir iespēja piesaistīt mazāk iedzīvotāju, tāpēc to pārdotās vienības cenai kopumā jābūt augstākai, lai gūtu peļņu ierobežota apgrozījuma apstākļos. Turklāt pēdējo gadu laikā Apvienotajā Karalistē ir tikušas slēgtas vairākas naftas pārstrādes rūpnīcas. Naftas pārstrādes rūpnīcu skaita samazināšanās rezultātā ir pieaudzis to degvielas uzpildes staciju skaits, kuras atrodas tālāk nekā 100 jūdzes (aptuveni 160 km) no tuvākās pārstrādes rūpnīcas; tāpēc ir pieaugušas degvielas transportēšanas izmaksas uz attiecīgajiem apgabaliem. Autobusu pieejamība visos attiecīgajos lauku apvidos ir ievērojami mazāka nekā vidēji Lielbritānijā ([6]). Šie apstākļi apvienojumā ar ierobežoto vilcienu tīklu attiecīgajos apgabalos un automobiļu intensīvo izmantošanu, neraugoties uz augstajām mazumtirdzniecības cenām, uzskatāmi parāda nepieciešamību šajos apgabalos kā transportlīdzekli izmantot automobili. Pakalpojumi Apvienotās Karalistes attālos un lauku apgabalos, piemēram, izraudzītajos apgabalos, lielākoties tiek sniegti lielākā ģeogrāfiskajā platībā, nekā tas notiek pilsētās, kas daļēji ir izskaidrojams ar zemu iedzīvotāju blīvumu šajos apgabalos. Tas nozīmē, ka arī vidējie attālumi starp atsevišķām dzīvojamajām mājām, apdzīvotām vietām, pakalpojumiem un uzņēmumiem ir ļoti lieli, tādējādi arī uzņēmumu pamatdarbību transporta izmaksas ir salīdzinoši augstas. Piemēram, lai no apgabala, kurš atrodas pasta rajonā IV27, nokļūtu līdz tuvākajam standarta lieluma lielveikalam, var nākties turp un atpakaļceļā mērot līdz pat 135 jūdzēm (aptuveni 220 km). Iepriekš izklāstītās problēmas atspoguļo gan automobiļu izmantošanas nepieciešamību izraudzīto apgabalu iedzīvotāju ikdienas dzīvē, gan augsto degvielas cenu ietekmi uz tiem. Apvienotā Karaliste uzskata, ka degvielas nodokļa atlaide palīdzētu atbalstīt šīs ekonomiski vājās un attālās lauku kopienas, nedaudz samazinot to īpaši augsto dzīves dārdzību. Ir svarīgi, lai šie faktori netiktu aplūkoti atsevišķi, bet gan kā problēmu kopums, kas izraisījis reālu sociālo un ekonomisko nepieciešamību piemērot atlaidi norādītajos apgabalos. Pasākuma darbība AK akcīzes nodokli aprēķina tad, kad degviela atstāj pārstrādes rūpnīcu, kad to importē vai izved no akcīzes preču noliktavas. Minētajos gadījumos būtu sarežģīti aprēķināt degvielas daudzumu, kas paredzēti reģioniem, kur piemēro pasākumu. Tāpēc atvieglojumu piešķirs pārdošanas brīdī atbilstīgajos apgabalos, tādējādi novēršot risku, ka samazinātās likmes degviela nesasniedz paredzēto mērķi. Attiecīgo apgabalu degvielas mazumtirgotājus reģistrēs ieņēmumu un muitas iestādē (HMRC) kā apstiprinātos mazumtirgotājus, un šiem uzņēmumiem būs jāsamazina degvielas litra cena par nodokļa atvieglojuma summu. Tirgotāji tad varēs periodiski pieprasīt HMRC nodokļa atmaksu, pamatojoties uz pārdoto degvielas litru skaitu. Atbalsta saņēmēji Pasākuma mērķgrupa ir privātpersonas, bet zemāku cenu piemēros visai pārdotajai degvielai, arī tai, ko izmanto komerciāliem mērķiem. Visas 27 degvielas uzpildes stacijas, kas varētu gūt labumu no šīs shēmas, ir neatkarīgas. AK iestāžu argumenti par pasākuma ietekmi uz iekšējo tirgu AK iestādes uzskata, ka pasākums neietekmēs iekšējā tirgus pareizu darbību. Turpmāk sniegts to degvielas uzpildes staciju, kurām ierosināts piemērot nodokļa samazinājumu GBP 50 (EUR 64,3) apmērā par 1000 litriem, cenu salīdzinājums ar cenām, kādas ir šo uzpildes staciju tuvākajiem konkurentiem, uz kuriem pasākums neattiecas. Benzīnam vidējā atšķirība samazinās līdz GBP 10 (EUR 12,9). Shēmā iekļauto uzpildes staciju cenas vidēji būtu par GBP 10 (EUR 12,9) augstākas nekā tuvākajām uzpildes stacijām, uz kurām shēma neattiecas. Gāzeļļai (dīzeļdegvielai) vidējā starpība ir GBP 6 (EUR 7,7). Shēmā iekļauto uzpildes staciju cenas par 1000 litriem vidēji būtu par GBP 6 (EUR 7,7) augstākas nekā tuvākajām uzpildes stacijām, uz kurām shēma neattiecas. Atlaides piemērošanas rezultātā cenas shēmā iekļautajās degvielas uzpildes stacijās kopumā tuvinātos netālu atrodošos shēmā neiekļauto uzpildes staciju cenām. Tāpēc nav sagaidāms, ka patērētāji varētu mainīt braukšanas maršrutus vai ka uzpildes stacijas, kuras atrodas shēmā iekļautajiem apgabaliem blakus esošos apgabalos, varētu tikt pārvietotas uz shēmā iekļautajiem apgabaliem. Turklāt zemais iedzīvotāju blīvums un attālumi no lielākajām apdzīvotajām vietām, kā arī ievērojamie jaunām degvielas uzpildes stacijām nepieciešamie kapitālieguldījumi nepadarītu uzpildes staciju pārcelšanu komerciāli pievilcīgu, pat ņemot vērā atlaidi. Spēkā esošie noteikumi priekšlikuma jomā Padomes 2003. gada 27. oktobra Direktīva 2003/96/EK, kas pārkārto Kopienas noteikumus par nodokļu uzlikšanu energoproduktiem un elektroenerģijai. Pasākuma novērtējums saskaņā ar Direktīvas 2003/96/EK 19. pantu Īpaši politikas apsvērumi Direktīvas 19. panta 1. punkta pirmā daļa skan šādi: "Papildus iepriekšējos pantos, jo īpaši 5., 15. un 17. pantā noteiktajiem noteikumiem, Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest turpmākus atbrīvojumus vai samazinājumus īpašu politikas apsvērumu interesēs." Apvienotās Karalistes paredzētais pasākums ir akcīzes nodokļa likmes samazināšana motordegvielai, ko piegādā dažās valsts teritorijas daļās, kuras definētas ar pasta indeksu, proti, PH36, IV22, IV21, PH19, PH23, IV14, PA38, LA17, Hawes, EX35, IV54, IV26, IV27, PH41, KW12, PA80, NE48. Pasākuma mērķis ir tuvināt mazumtirdzniecības cenas šajos apgabalos AK vidējam rādītājam. Augstākas izmaksas par pārdoto vienību un attiecīgi augstākas mazumtirdzniecības cenas šajos apgabalos izraisa lielākas transporta un sadales izmaksas un mazāki apjomradīti ietaupījumi. No minētā var secināt, ka vēlmei piemērot mazāku akcīzes nodokļa likmi motordegvielai attiecīgajos apgabalos, ņemot vērā īpašos ekonomiskos un sociālos apstākļus, pamatā ir īpaši politiski apsvērumi — jo sevišķi sociālās un reģionālās politikas jomā. Atbilstība pārējiem ES mērķiem un politikas virzieniem Pasākuma mērķis ir daļēji kompensēt augstākas izmaksas par pārdoto vienību un attiecīgi lielākas mazumtirdzniecības cenas degvielai atbilstīgajos apgabalos, izmantojot tiešu nodokļa atvieglojumu pārdošanas brīdī. Pasākums ietver tikai to, kas nepieciešams mērķa sasniegšanai. Atvieglojums attiecas tikai uz (salīdzinošu nelielu) attiecīgajos apgabalos pārdoto degvielas daudzumu; kopējais attiecīgajos pasta apgabalos izmantotais apjoms nesasniedz 50 miljonus litru gadā, kas ir 0,1 % no kopējā degvielas patēriņa Apvienotajā Karalistē. Komisija ņem vērā, ka akcīzes nodokļa likme par 1000 litriem produkta tiks samazināta par GPB 50 (EUR 64,3). Izraudzītajos apgabalos degvielas cena par apmēram GBP 100 (aptuveni EUR 128,5) pārsniedz pārējās AK teritorijas vidējo rādītāju. 2012. gada pēdējā ceturksnī, cenas šajos pasta iecirkņos pārsniedza minimālo cenu salās, kur pašlaik piemēro nodokļa samazinājumu, pamatojoties uz Padomes Īstenošanas Lēmumu 2011/776/ES. Cenu iezīmes šajos pasta iecirkņos ir līdzīgas cenu iezīmēm salās, kur piemēro nodokļa samazinājumu. Samazinājums par GBP 50 (EUR 64) nevarētu nosegt visu starpību starp šo augsto cenu un Apvienotās Karalistes vidējo rādītāju, bet daļēji kompensētu patērētājiem augstākas cenas maksāšanu. Visbeidzot, neraugoties uz nodokļa samazinājumu, nodokļa slogs par degvielu, ko patērē atbilstīgajos ģeogrāfiskajos apgabalos, joprojām būs lielāks par Direktīvā 2003/96/EK noteikto minimālo nodokļu līmeni. Tādējādi var secināt, ka attiecīgais pasākums ir nodokļa samazinājums fosilajai degvielai, kas principā būtu jāizskata kritiski. Ņemot vērā īpašos ģeogrāfiskos un sociālos apstākļus, to var uzskatīt par pieņemamu plašākā Eiropas Savienības veselības, vides, enerģētikas un transporta politikas kontekstā. Minētajā situācijā pasākums nav pretrunā iekšējā tirgus pienācīgai darbībai un nepieciešamībai nodrošināt godīgu konkurenci. Tā kā pasākums tiks piemērots nomaļos apgabalos un nodokļa samazinājums nav pārmēru liels, nav sagaidāms, ka tas izraisīs degvielas patēriņa paradumu maiņu, piesaistot patērētājus no citiem apgabaliem. Pasākuma piemērošanas laiks un ES enerģijas nodokļu sistēma Komisija ierosina apstiprināt maksimālo Direktīvā 2003/96/EK atļauto, t. i., sešu gadu piemērošanas periodu. Šāds periods ir piemērots, lai AK iestādes varētu savākt informāciju, kura vajadzīga pasākuma rezultātu novērtēšanai, un lai uzņēmumiem un patērētājiem, kas izmanto pasākumu, nodrošinātu pietiekamu noteiktību. Noteikumi par valsts atbalstu Ar AK iestāžu paredzēto samazinājumu bezsvina benzīna un gāzeļļas nodokļu likmes attiecīgajos reģionos joprojām būs virs minimālā nodokļu līmeņa, ko paredz Direktīvas 2003/96/EK 7. pants. Ar noteikumu, ka pasākums atbilst nosacījumiem, kas izklāstīti Vispārējās grupu atbrīvojuma regulas (Regula (EK) Nr. 651/2014) ([7]) 44. pantā, pasākums ir atbrīvots no iepriekšējas paziņošanas prasības. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMS Apspriešanās ar ieinteresētajām personām Šā priekšlikuma pamatā ir AK pieprasījums, un tas attiecas vienīgi uz šo dalībvalsti. Ekspertu atzinumu pieprasīšana un izmantošana Neatkarīgu ekspertu atzinums nebija vajadzīgs. Ietekmes novērtējums Šis priekšlikums attiecas uz atļaujas piešķiršanu atsevišķai dalībvalstij pēc tās pieprasījuma. 3. PRIEKŠLIKUMA JURIDISKIE ASPEKTI Subsidiaritātes princips Netiešo nodokļu uzlikšana, uz kuru attiecas LESD 113. pants, pati par sevi nav ekskluzīvā Eiropas Savienības kompetencē LESD 3. panta nozīmē. Tomēr dalībvalstu kompetences šajā jomā stingri nosaka un ierobežo esošie ES tiesību akti. Saskaņā ar Direktīvas 2003/96/EK 19. pantu vienīgi Padome ir tiesīga atļaut dalībvalstij ieviest turpmākus atbrīvojumus vai samazinājumus minētā noteikuma nozīmē. Dalībvalstis nevar aizstāt Padomi. Tādējādi šajā priekšlikumā ir ievērots subsidiaritātes princips. Tomēr, tā kā šis priekšlikums nav tiesību akta priekšlikums, tam netiek piemērots LESD 2. Protokolā paredzētais pārskatīšanas mehānisms, kuru piemēro tikai tiesību aktu projektiem. Proporcionalitātes princips Šajā priekšlikumā ir ievērots proporcionalitātes princips. Nodokļa samazinājums nepārsniedz konkrētā mērķa sasniegšanai vajadzīgo (skat. iepriekšminētos apsvērumus par iekšējā tirgus un godīgas konkurences aspektiem). Juridisko instrumentu izvēle Ierosinātais juridiskais instruments: Padomes īstenošanas lēmums. Direktīvas 2003/96 19. pants paredz tikai šāda veida pasākumu. 4. IETEKME UZ BUDŽETU Minētais pasākums Savienībai nerada finansiālu un administratīvu slogu. Tādējādi priekšlikums neietekmē Savienības budžetu. 2015/0004 (NLE) Priekšlikums PADOMES ĪSTENOŠANAS LĒMUMS, ar ko Apvienotajai Karalistei atļauj noteiktos ģeogrāfiskajos apgabalos saskaņā ar Direktīvu 2003/96/EK piemērot diferencētus nodokļu līmeņus motordegvielai EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes 2003. gada 27. oktobra Direktīvu 2003/96/EK, kas pārkārto Kopienas noteikumus par nodokļu uzlikšanu energoproduktiem un elektroenerģijai ([8]), un jo īpaši tās 19. pantu, ņemot vērā Eiropas Komisijas priekšlikumu, tā kā: (1) Ar 2014. gada 2. februāra vēstuli Apvienotā Karaliste lūdza atļauju piemērot samazinātu akcīzes nodokļa likmi gāzeļļai un bezsvina benzīnam atbilstīgi Direktīvas 2003/96/EK 19. pantam šādos attiecīgos gadījumos ar pasta indeksu definētos ģeogrāfiskajos apgabalos: IV54 (Strathcarron, Hailenda - Skotija), IV26 (Ullapool, Hailenda - Skotija), IV27 (Lairg, Hailenda - Skotijaf), NE48 (Hexham, Nortamberlenda - Anglija), PH41 (Mallaig, Hailenda - Skotija), KW12 (Halkirk, Hailenda - Skotija), PA80 (Oban, Ārgaila un Bjūta - Skotija), PH36 (Acharacle, Hailenda - Skotija), IV22 (Achnasheen, Hailenda - Skotija), PA38 (Appin, Ārgaila un Bjūta - Skotija), PH23 (Carrbridge, Hailenda - Skotija), PH19 (Dalwhinnie, Hailenda - Skotija), IV21 (Gairloch, Hailenda - Skotija), LA17 (Kirkby-in-Furness, Kambrija - Anglija), EX35 (Lynton, Devona - Anglija), IV14 (Strathpeffer, Hailenda - Skotija), Hawes (Nortjorkšīrā - Anglijā) pasta iecirkņa teritorijā. Apvienotā Karaliste 2014. gada 3. jūnijā un 17. septembrī sniedza papildu informāciju un skaidrojumus. (2) Minētajos apgabalos gāzeļļas un bezsvina benzīna cenas ir augstākas par vidējām cenām pārējā Apvienotās Karalistes teritorijā, un tādējādi vietējie degvielas patērētāji ir neizdevīgā situācijā. Cenas starpību izraisa papildu izmaksas par vienību, ko savukārt rada attiecīgo apgabalu ģeogrāfiskā atrašanās vieta, mazais iedzīvotāju skaits un salīdzinoši maza degvielas apjoma piegāde. (3) Samazinātās nodokļa likmes būs lielākas par minimālajām likmēm, kas noteiktas Direktīvas 2003/96/EK 7. pantā. (4) Ņemot vērā īpatnības, kas raksturīgas apgabaliem, uz kuriem attiecas pasākums, un to, ka nodokļa samazinājums nav pārmēru liels un tikai daļēji kompensēs augstākas izmaksas attiecīgajos ģeogrāfiskajos apgabalos, nav sagaidāms, ka pasākums izraisīs jebkādu tieši ar degvielas piegādi saistītu pārvietošanos. (5) Tāpēc pasākums nav pretrunā iekšējā tirgus pareizai darbībai un nepieciešamībai nodrošināt godīgu konkurenci, kā arī tas ir saderīgs ar Eiropas Savienības veselības, vides, enerģētikas un transporta politiku. (6) Saskaņā ar Direktīvas 2003/96/EK 19. panta 2. punktu katrai saskaņā ar minēto pantu piešķirtajai atļaujai ir jābūt stingri ierobežotai laikā. Lai nodrošinātu pietiekamu noteiktību attiecīgajiem uzņēmumiem un patērētājiem, atļauja būtu jāpiešķir uz sešu gadu periodu. Taču, lai nekavētu pašreizējā regulējuma turpmāku vispārēju attīstību, ir lietderīgi paredzēt, ka gadījumā, ja Padome atbilstīgi Līguma 113. pantam ievieš grozītu vispārēju energoproduktu nodokļu sistēmu, kurai nevar pielāgot ar šo lēmumu piešķirto atļauju, šis lēmums zaudē spēku dienā, kad kļūst piemērojami šīs grozītās sistēmas noteikumi. (7) Šis lēmums neskar Savienības noteikumu par valsts atbalstu piemērošanu, IR PIEŅĒMUSI ŠO LĒMUMU. 1. pants 1. Ar šo Apvienotajai Karalistei tiek atļauts piemērot samazinātas nodokļu likmes bezsvina benzīnam un gāzeļļai, ko kā autotransporta līdzekļu degvielu piegādā šādos 17 apgabalos, kas attiecīgos gadījumos definēti ar pasta indeksu: IV54 (Strathcarron, Hailenda - Skotija), IV26 (Ullapool, Hailenda - Skotija), IV27 (Lairg, Hailenda - Skotija), NE48 (Hexham, Nortamberlenda - Anglija), PH41 (Mallaig, Hailenda - Skotija), KW12 (Halkirk, Hailenda - Skotija), PA80 (Oban, Ārgaila un Bjūta - Skotija), PH36 (Acharacle, Hailenda - Skotija), IV22 (Achnasheen, Hailenda - Skotija), PA38 (Appin, Ārgaila un Bjūta - Skotija), PH23 (Carrbridge, Hailenda - Skotija), PH19 (Dalwhinnie, Hailenda - Skotija), IV21 (Gairloch, Hailenda - Skotija), LA17 (Kirkby-in-Furness, Kambrija - Anglija), EX35 (Lynton, Devona - Anglija), IV14 (Strathpeffer, Hailenda - Skotija), Hawes (Nortjorkšīrā - Anglijā) pasta iecirkņa teritorijā. Lai izvairītos no pārmērīgas kompensācijas iespējas, standarta valsts nodokļu likmes samazinājums bezsvina benzīnam un gāzeļļai nav lielāks par mazumtirdzniecības papildu izmaksām minētajos ģeogrāfiskajos apgabalos, salīdzinot ar vidējām izmaksām Apvienotās Karalistes mazumtirdzniecībā, un nepārsniedz GBP 50 (EUR 64) par 1000 litriem produkta. 2. Attiecībā uz samazinātajām likmēm ir jāievēro Direktīvas 2003/96/EK prasības un jo īpaši tās 7. pantā noteiktās minimālās likmes. 2. pants Šis lēmums stājas spēkā tā paziņošanas dienā. To piemēro no 2015. gada 1. februāra, un tas zaudē spēku 2021. gada 31. janvārī. Tomēr, ja Padome, rīkojoties atbilstīgi Līguma 113. pantam, ievieš grozītu vispārēju energoproduktu nodokļu sistēmu, kurai šī atļauja neatbilst, šis lēmums zaudē spēku dienā, kad šīs grozītās sistēmas noteikumi kļūst piemērojami. 3. pants Šis lēmums ir adresēts Lielbritānijas un Ziemeļīrijas Apvienotajai Karalistei. Briselē, Padomes vārdā – priekšsēdētājs [1] Padomes 2003. gada 27. oktobra Direktīva 2003/96/EK, kas pārkārto Kopienas noteikumus par nodokļu uzlikšanu energoproduktiem un elektroenerģijai, OV L 283, 31.10.2003., 51. lpp. [2] Pasta rajonā EX35 ietilpst divi pasta iecirkņi — Lynton un Lynmouth. Atlaide attiektos uz abiem šiem pasta iecirkņiem. [3] Visi aprēķini ir balstīti uz 2014. gada 1. oktobra maiņas kursu, proti, GBP 0,77820 par EUR 1. Skat. OV C 344, 2.10.2014. [4] Padomes Īstenošanas lēmums 2011/776/ES (2011. gada 24. novembris), ar ko atbilstīgi Direktīvas 2003/96/EK 19. pantam Apvienotajai Karalistei atļauj piemērot samazinātus nodokļus degvielai, ko piegādā Iekšējās un Ārējās Hebridu salās, Ziemeļu salās, Fērtofklaida salās un Sili salās (OV L 317, 30.11.2011., 34.–35. lpp.). [5] Skat. Apvienotās Karalistes Valsts statistikas biroja sniegto informāciju: 'http://www.nomisweb.co.uk/default.asp'. [6] Skat. "https://www.gov.uk/government/statistical-data-sets/nts99-travel-by-region-and-area-type-of-residence". [7] Komisijas Regula 651/2014/ES, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (OV L 187, 26.6.2014., 1.–78. lpp.). [8] OV L 283, 31.10.2003., 51. lpp.